CELEX ID: 32010L0036
Publication Date: 2010-06-01

Document:
KOMISIJOS DIREKTYVA 2010/36/ES
2010 m. birželio 1 d.
iš dalies keičianti Europos Parlamento ir Tarybos direktyvą 2009/45/EB dėl keleivinių laivų saugos taisyklių ir standartų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. gegužės 6 d. Europos Parlamento ir Tarybos direktyvą 2009/45/EB dėl keleivinių laivų saugos taisyklių ir standartų (1), ypač į jos 10 straipsnį,
kadangi:
(1)
Direktyvoje 2009/45/EB siekiant aiškumo buvo kodifikuota ir nauja redakcija išdėstyta 1998 m. kovo 17 d. Tarybos direktyva 98/18/EB dėl keleivinių laivų saugos taisyklių ir standartų (2) ir vėlesni esminiai jos pakeitimai.
(2)
Kaip numatyta Direktyvoje 2009/45/EB, tarptautinės konvencijos, įskaitant 1974 m. Tarptautinę konvenciją dėl žmogaus gyvybės apsaugos jūroje (SOLAS konvencija) ir kitus tarptautinius kodeksus bei rezoliucijas dėl keleivinių laivų saugos taisyklių ir standartų, jau galiojo tos direktyvos priėmimo dieną.
(3)
Nuo paskutinio esminio Direktyvos 98/18/EB pakeitimo, padaryto Komisijos direktyva 2003/75/EB (3), buvo keičiami svarbūs tarptautiniai dokumentai, kaip antai Tarptautinės jūrų organizacijos (TJO) konvencijos, protokolai, kodeksai ir rezoliucijos.
(4)
Atitinkamuose Direktyvos 2009/45/EB straipsniuose ir prieduose reikėtų atsižvelgti į šiuos naujus tarptautinius dokumentus.
(5)
Todėl Direktyvą 2009/45/EB reikėtų atitinkamai iš dalies pakeisti.
(6)
Šioje direktyvoje numatytos priemonės atitinka Europos Parlamento ir Tarybos reglamentu (EB) Nr. 2099/2002 (4) įsteigto Jūrų saugumo komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 2009/45/EB iš dalies keičiama taip:
1.
2 straipsnio c punktas pakeičiamas taip:
„c) Greitaeigių laivų kodeksas- Tarptautinio greitaeigių laivų saugos kodekso, išdėstyto 1994 m. gegužės 20 d. TJO rezoliucijoje MSC 36 (63), arba 2000 m. Tarptautinio greitaeigių laivų saugos kodekso (2000 HSC kodeksas), išdėstyto 2000 m. gruodžio mėn. TJO rezoliucijoje MSC.97(73), naujausios redakcijos;“.
2.
2 straipsnio g punkto ii papunktis pakeičiamas taip:
„ii)
jų didžiausias greitis, apibrėžtas 1994 m. Greitaeigių laivų kodekso 1.4.30 taisyklėje ir 2000 m. Greitaeigių laivų kodekso 1.4.37 taisyklėje, yra mažesnis nei 20 mazgų;“.
3.
3 straipsnio 2 dalies a punkto iii papunktis atitinkamai pakeičiamas taip:
„iii)
iš kitos, o ne iš plieno ar jam lygiavertės medžiagos pagaminti laivai, kuriems netaikomi greitaeigių laivų (Rezoliucija MSC 36 (63) arba MSC.97(73)) ar laivų su oro pagalve ar su povandeniniais sparnais (Rezoliucija A.373 (X)) standartai;“.
4.
4 straipsnio 3 dalis pakeičiama taip:
„3. Greitaeigiams keleiviniams laivams taikomos 1994 m. Greitaeigių laivų kodekso 1 skyriaus (1.4.10) ir (1.4.11) arba 2000 m. Greitaeigių laivų kodekso 1 skyriaus (1.4.12) ir (1.4.13) apibrėžtos kategorijos.“
5.
6 straipsnio 1 dalies c punktas pakeičiamas taip:
„c)
pirmiau išvardytų klasių keleiviniuose laivuose instaliuotai navigacinei įrangai taikomos naujausios redakcijos 1974 m. SOLAS konvencijos V skyriaus 17, 18, 19, 20 ir 21 taisyklių nuostatos. Laivo navigacinė įranga, nurodyta Direktyvos 96/98/EB A(1) priede ir atitinkanti jos nuostatas, laikoma atitinkančia 1974 m. SOLAS konvencijos V skyriaus 18.1 taisyklės tipo patvirtinimo reikalavimus.“
6.
6 straipsnio 4 dalies a punktas pakeičiamas taip:
„a)
1996 m. sausio 1 d. ar po šios datos pastatyti arba iš esmės suremontuoti, rekonstruoti ar modifikuoti greitaeigiai keleiviniai laivai atitinka 1974 m. SOLAS konvencijos X/2 ir X/3 taisyklių reikalavimus, išskyrus kai:
-
jų kilis pastatytas arba panašus statybos etapas pasiektas ne vėliau kaip 1998 m. birželio mėn., ir
-
jie buvo pristatyti ir atiduoti eksploatuoti ne vėliau kaip 1998 m. gruodžio mėn., ir
-
jie visiškai atitinka TJO rezoliucijoje A.373(X) su pakeitimais, padarytais TJO rezoliucija MSC.37(63), pateikto Laivo su oro pagalve ar su povandeniniais sparnais saugos kodekso (DSC kodeksas) reikalavimus;“.
7.
12 straipsnio 4 dalis pakeičiama taip:
„4. Apžiūrint laivą, ar jis atitinka Keleivinio laivo saugos sertifikato reikalavimus, laikomasi TJO rezoliucijoje A.997(25) „Apžiūros, atliekamos pagal suderintą apžiūros ir sertifikavimo sistemą, rekomendacijos, 2007 m.“ su pakeitimais apibrėžtos atitinkamos tvarkos ir rekomendacijų arba tam pat tikslui pasiekti nustatytos tvarkos.“
8.
Direktyvos 2009/45/EB I-V priedai pakeičiami šios direktyvos priedo tekstu.
2 straipsnis
Perkėlimas į nacionalinę teisę
1. Valstybės narės priima įstatymus ir kitus teisės aktus, kurie, įsigalioję ne vėliau kaip per 12 mėnesių nuo šios direktyvos įsigaliojimo datos, įgyvendina šią direktyvą. Jos nedelsdamos pateikia Komisijai tų nuostatų tekstus.
Priimdamos tas nuostatas, valstybės narės daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės Komisijai pateikia šios direktyvos taikymo srityje priimtų pagrindinių nacionalinės teisės aktų nuostatų tekstus.
3 straipsnis
Ši direktyva įsigalioja jos paskelbimo Europos Sąjungos oficialiajame leidinyje dieną.
4 straipsnis
Ši direktyva skirta valstybėms narėms.
Priimta Briuselyje 2010 m. birželio 1 d.

EuroVoc Classification:
Level 1: 100158
100154
100144
Level 2: 100237
100240
100261
100175
100238
Level 3: 2181
3641
2494
4522
525
All Descriptors: 4033
4511
4827
5234
5606